प्रदर्शनकारियों का टेंट उखाड़ा; 90 घंटे बाद एयरपोर्ट रोड पर ट्रैफिक शुरू
अमृतपाल सिंह पर कार्रवाई के विरोध में मोहाली में जुटे प्रदर्शनकारियों पर पंजाब पुलिस ने सख्ती शुरू कर दी है। प्रदर्शनकारियों द्वारा लगाए गए टेंट को उखाड़ दिया।
अमृतपाल पर कार्रवाई के विरोध में 90 घंटे से मोहाली की एयरपोर्ट रोड जाम करके बैठे प्रदर्शनकारियों पर पंजाब पुलिस ने सख्ती शुरू कर दी है। पुलिस ने प्रदर्शनकारियों का टेंट उखाड़ दिया और पब्लिक पैसेज खाली करवा दिया। मोहाली DC आशिका जैन ने कहा कि गुरुद्वारे में प्रवेश को लेकर श्रद्धालुओं को दिक्कत हो रही थी। इसलिए प्रदर्शनकारियों को वहां से हटाया गया है। वहीं कहा कि जिले में स्थिति नियंत्रण में है।
'वारिस पंजाब दे' के प्रमुख अमृतपाल की गिरफ्तारी के लिए पंजाब में चल रहे ऑपरेशन से नाराज उसके कुछ समर्थकों ने मोहाली में 18 मार्च की शाम से एयरपोर्ट रोड ब्लॉक कर रखी थी। यहां कई युवा हाथों में गंडासियां, तलवारें, रॉड और डंडे लेकर डटे थे। मंगलवार सुबह पंजाब पुलिस हरकत में आई और एयरपोर्ट रोड को खुलवाने की कार्रवाई शुरू कराई। इसका विरोध करने वालों को हिरासत में लेने के लिए बसें पहले से ही तैयार रखी गई। पुलिस ने प्रदर्शनकारियों को उठा-उठाकर बसों में डाला। सूत्रों के मुताबिक इनमें से कुछ लोगों को 'डिटेन' किया जा सकता है।
इस कार्रवाई के दौरान रैपिड एक्शन फोर्स (RAF) की टीमें मौके पर तैनात रहीं। बुधवार को मोहाली में एयरपोर्ट रोड जाम रखने के विरोध में हाईकोर्ट में दायर की गई याचिका पर पंजाब सरकार को जवाब पेश करना है। इससे 24 घंटे पहले पुलिस ने रोड खुलवा दी।
18 मार्च से बैठे थे
अमृतपाल के समर्थन में कई लोग 18 मार्च की शाम को मोहाली में सोहाना लाइट पॉइंट के पास एयरपोर्ट रोड पर बैठ गए थे। पुलिस ने पिछले तीन दिनों में शांतिपूर्ण तरीके से यह रोड खाली करवाने की कोशिश की। मोहाली जिला प्रशासन के अफसरों और पुलिस अधिकारियों ने उनके साथ कई मीटिंग्स की मगर प्रदर्शनकारी नहीं माने।
टेंट लगाकर पक्के मोर्चे की तैयारी थी
प्रदर्शनकारियों ने यहां गुरुद्वारे के पास एयरपोर्ट रोड पर टेंट लगा दिया और अपने कब्जे को मजबूत करने की कोशिश करने लगे। इसकी वजह से गुरुद्वारा सिंह शहीदां, सोहाना के आसपास रहने वाले लोगों का यहां से निकलना तक मुश्किल हो गया। उन्हें कई किलोमीटर घूकर अपने घरों तक पहुंचना पड़ रहा था। मंगलवार सुबह प्रदर्शन स्थल पर पहुंचे DSP (सिटी-2) एसएच बल, DSP (साइबर क्राइम) सुखनाज सिंह ने प्रदर्शनकारियों को समझाने की कोशिश की। जब वह नहीं माने तो पुलिस ने सख्ती बरतनी शुरू करते हुए सड़क पर बैठे लोगों को उठा-उठाकर बसों में डालना शुरू कर दिया। थोड़ी ही देर में यह सड़क ट्रैफिक के लिए खोल दी गई।
कल सरकार को हाईकोर्ट में देना है जवाब
पंजाब एवं हरियाणा हाईकोर्ट में बुधवार को पंजाब सरकार को मोहाली में चंडीगढ़-मोहाली बैरियर के पास YPS चौक तक बीते 7 जनवरी से लगे पक्के धरने के मामले में जवाब देना है। बंदी सिखों की रिहाई की मांग को लेकर सिख जत्थेबंदियां यहां पर प्रदर्शन कर रही हैं। ऐसे में स्थानीय लोगों को भारी दिक्कत का सामना करना पड़ रहा है। अराइव सेफ नामक NGO की जनहित याचिका दायर होने के बाद पंजाब पुलिस ने एक सड़क खाली करवा ली थी। वहीं मटौर बैरियर के पास अभी भी बड़ी संख्या में प्रदर्शनकारी जुटे हुए हैं।